Document ID: 31979D0542

ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Δεκεμβρίου 1979 περί καταρτίσεως ενός πίνακα τρίτων χωρών από τις οποίες τα Κράτη Μέλη επιτρέπουν την εισαγωγή ζώων του βοείου και χοιρείου είδους και νωπών κρεάτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και προβλημάτων υγειονομικού ελέγχου κατά την εισαγωγή ζώων του βοείου και χοιρείου είδους και νωπών κρεάτων προελεύσεως τρίτων χωρών(1), όπως τροποποιήθηκε τελευταία από την οδηγία 77/98/ΕΟΚ(2), και ιδίως το άρθρο 3 παράγραφος 1,
την πρόταση της Επιτροπής,
Εκτιμώντας:
ότι το σύστημα που προβλέπεται στην οδηγία 72/462/ΕΟΚ βασίζεται στην κατάρτιση ενός πίνακα τρίτων χωρών ή τμημάτων τρίτων χωρών, από τις οποίες τα Κράτη Μέλη επιτρέπουν την εισαγωγή ζώων του βοείου και χοιρείου είδους και νωπών κρεάτων που προέρχονται από βοοειδή, χοιροειδή, προβατοειδή και αιγοειδή όπως και κατοικίδια μόνοπλα, ή μιας ή περισσοτέρων απ' αυτές τις κατηγορίες ζώων και νωπών κρεάτων-
ότι, για να αποφασισθεί τόσο για τα ζώα όσο και για τα νωπά κρέατα, αν μία χώρα ή ένα τμήμα της χώρας μπορεί να περιληφθεί στον πίνακα πρέπει ιδίως να ληφθούν υπόψη τα κριτήρια που προβλέπονται στο άρθρο 3 παράγραφος 2 της εν λόγω οδηγίας-
ότι οι χώρες που αναφέρονται στον πίνακα του παραρτήματος της αποφάσεως αυτής και οι οποίες είναι παραδοσιακοί προμηθευτές των Κρατών Μελών δύναται να θεωρηθούν ότι ανταποκρίνονται στα κριτήρια αυτά-
ότι, παρ' όλα αυτά, ο πίνακας αυτός έχει καταρτισθεί με την επιφύλαξη των τροποποιήσεων ή συμπληρώσεων που θα πρέπει να επέλθουν σύμφωνα με τη διαδικασία που προβλέπεται στο άρθρο 30 της οδηγίας 72/462/ΕΟΚ- ότι δύναται ιδίως να θεωρηθεί απαραίτητος, ειδικά βάσει συμπληρωματικών πληροφοριών, ο περιορισμός ή η επέκταση της αδείας εισαγωγής ορισμένων κατηγοριών ζώων και νωπών κρεάτων- ότι, ακόμα, θα ήταν δυνατό να είναι αναγκαίος, σε ορισμένες περιπτώσεις, ο καθορισμός, τόσο για τα ζώα όσο και για τα νωπά κρέατα, των τμημάτων των χωρών από τα οποία θα επιτρέπονται οι εισαγωγές-
ότι, αν ο πίνακας των τρίτων χωρών αποτελεί μία από τις βάσεις του κοινοτικού καθεστώτος εισαγωγών προελεύσεως τρίτων χωρών που προβλέπεται στην οδηγία 72/462/ΕΟΚ, πρέπει να ληφθούν και άλλα μέτρα, ιδίως υγιεινής και υγειονομικού ελέγχου, προκειμένου να καθορισθεί αυτό το καθεστώς- ότι, κατά συνέπεια, πρέπει να επιτραπεί η συντονισμένη εφαρμογή του συνόλου των μέτρων αυτών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Υπό την επιφύλαξη της οδηγίας 72/462/ΕΟΚ και ιδίως των μέτρων που πρέπει να ληφθούν κατά τη διαδικασία που προβλέπεται στο άρθρο 29, όπως και υπό την επιφύλαξη των τροποποιήσεων ή συμπληρώσεων που πιθανόν να επέλθουν, σύμφωνα με τη διαδικασία που προβλέπεται στο άρθρο 30, στον πίνακα του παραρτήματος της αποφάσεως αυτής, ιδίως για τον περιορισμό ή την επέκταση της αδείας εισαγωγής ορισμένων κατηγοριών ζώων και νωπών κρεάτων ή ακόμα για τον καθορισμό, τόσο για τα ζώα όσο και για τα κρέατα, των τμημάτων των χωρών από τις οποίες επιτρέπονται οι εισαγωγές, τα Κράτη Μέλη επιτρέπουν την εισαγωγή ζώων και νωπών κρεάτων σύμφωνα με τις ενδείξεις του πίνακα αυτού.
Άρθρο 2
Ο πίνακας του παραρτήματος δημοσιεύεται στην Επίσημη Εφημερίδα των Ευρωπαϊκών Κοινοτήτων όπως και οι τροποποιήσεις ή συμπληρώσεις που αναφέρονται στο άρθρο 1.
Άρθρο 3
Τα Κράτη Μέλη θέτουν όλες τις νομοθετικές, κανονιστικές και διοικητικές διατάξεις για να συμμορφωθούν με την παρούσα απόφαση εντός διετίας από τη δημοσίευση που προβλέπεται στο άρθρο 2 και ενημερώνουν αμέσως την Επιτροπή σχετικά.
Άρθρο 4
Η παρούσα απόφαση απευθύνεται στα Κράτη Μέλη.
Έγινε στις Βρυξέλλες, στις 21 Δεκεμβρίου 1976.

Labels: 3
17
6